### **M. K. SARBIEVIJUS**

### **I, 7. TELEFUI LIKUI**

### *Skundžiasi likimo ir sėkmės nepastovumu*

###

### *Apgaulinga žmogaus lemtis,*

### *Žaidžia, Telefai, ji žaidžia mumis, deja.*

### *Viskas laikina žemėj šioj,*

### *Ką materija čia sukuria nerangi.*

###

### *Lemia įnoris. Tuoj nukris 5*

### *Tai, kas kyla, bet vėl kils ir nukris atgal.*

### *Šitaip išlekia kamuolys,*

### *Sviestas rankos lengvos, pasišokėdamas:*

###

### *Čia jis siekia dangaus skliautus,*

### *Čia į žemę skaudžiais smūgiais atsimuša 10*

### *Veja vakaras vakarą,*

### *Kartais būna blogiau, kartais ir vėl geriau.*

###

### *Lekia metai lyg debesys,*

### *Su Favonais eikliais tolsta šimtmečiai.*

### *Amžiai pralekia viesulu,*

### *Ir akimirka ši, lyg užburta dainos,*

###

### *Tuoj žaibų vežimu nuskries.*

### *Ak, kaip Notus greitus ragina valanda!*

### *Lyros muzika maloni*

### *Nei švilpynė graudi nesugrąžins atgal. 20*

###

### *Nors vadinama nuostabia,*

### *Ši daina pagyrų linkusi negirdėt.*

### *Jai beskambant, lemties ranka*

### *Grobia miestus, tautas ir varganoj tėkmėj*

###

### *Nugramzdina ji karalius:*

### *Puošnūs skeptrai, šlovė, buvusi jų galia*

### *Virsta greit pelenų krūva.*

### *Aukso rūmus ir jų stulbinančias menes*

###

### *Su visais žmonėmis kartu*

### *Ji palaidos ūmai, bokštus sugriovusi. 30*

### *O virš griuvenų tų baisių,*

### *Virš kapų, didžiūnus žemės priglaudusių,*

###

### *Skries lemtis triumfuodama*

### *Ir žvaigždžių orbitas ji nusineš kartu*

### *Sūkury nesuvaldomam. 35*

### *Kol diena po dienos bėga gyvenimas,*

###

### *Tol mums, Telefai, lemta klyst.*

### *Žaidžia ratas lemties, žaidžia mumis, deja.*

### *Gal mes klystam, o gal tikrai*

### *Toks gražus atspindys supančių mus daiktų? 40*

###

### *Likai, jeigu žinai, sakyk:*

### *Tai, ką matom aplink, ar iš tiesų yra,*

### *Ar apgaulė akių tiktai?*

### *Ar matyto seniai sapno gražaus tąsa?*

###

### Vertė Eugenija Ulčinaitė